text: Nameless: pop acústic en femení a La Bàscula | Barcelona Cultura
  Nameless: pop acústic en femení a La Bàscula
  Es diuen Nameless i són tres noies dels barris de la Prosperitat i Sant Andreu que, aquest dijous, 1 de març, demostren de què són capaces a l'espai musical La Bàscula, on faran sonar el seu pop acústic.
  D'on han sortit aquestes tres veus encisadores amb les seves guitarres i el seu ukelele? pregunteu-ho al Taller de Músics, un dels agents implicats en el projecte musical del que va sortir aquest grup: Cabal Musical. És un projecte que tria joves artistes emergents dels barris dels Besòs, els forma musicalment, els mostra com gestionar un grup i els posa sobre l'escenari.
  Els resultats d'aquest projecte són espectaculars. Ja s'han vist uns quants grups amb propostes d'alta qualitat que, després de passar per les mans dels formadors del Taller de Músics, estan gairebé preparats per a una vida artística professional.
  Ho estan, com a mínim, la Núria, la Marina i l'Alba, les tres integrants de la banda, que fan un pop acústic especialment reeixit amb el qual són capaces d'omplir tranquil·lament l'escenari.
  Ho fan interpretant versions de cançons conegudes d'artistes pop com Harry Styles o Britney Spears, però, també, i aquí és on més destaquen, creant cançons pròpies en anglès com Labyrinth o com aquest Plan B que podeu escoltar en aquest vídeo.
  Si voleu saber més sobre les Nameless i el seu concert, consulteu el seu Facebook o bé el web de l'espai musical La Bàscula.